Ego in nomine Dei, Ildeardis, uxor quondam Artaldi de Sancto Abundo, nunc amisso marito, secundum consilium Filii Dei, relinquo saeculo et omnia quae illius sunt, praeter illa tantum quae paterno dono et haereditario jure mihi relicta et concessa fuerunt hactenus in parrochia et in castalania Sancti Justi, et in villa et in parrochia Sancti Martini de Lestraes. Haec autem concedo huic Marciniacensi coenobio et Dei servis et ancillis habitantibus in eo cunctisque successoribus perpetuo futuris, ut libere habeant et quiete possideant, et ex parte Dei omnipotentis interdico filiis meis et omnibus qui de consanguinitate mea sunt vel futuri sunt ne aliquam ibi consuetudinem requirant et in hoc dono meo nihil calumniari nullamque injuriam facere praesumant. Hoc donum ego Ildeardis vidua Marciniacensibus facio, et ut ratum facto sit, praesenti scripto confirmo, laudantibus filiis meis Duranno de Sancto Abundo et Artaldo coram testibus subnotatis: S. Stephani de Castello; S. Stephani Jugerii; S. Girberti Rechanni. Ego Durannus laudo. Ego Artaldus laudo. Factum publice anno ab incarnatione Domini millesimo centesimo vigesimo octavo, regnante Ludovico rege Francorum, in conspectu castri Sancti Abundi.